ועדת הכלכלה, כנסת 20, פרוטוקול מספר 348, 2016-11-15 10:15

איתן כבל: בוקר טוב.

איתן כבל: אנחנו ממשיכים.

איתן כבל: בבקשה.

<עפרי גופר: אנחנו נמצאים בתוך הוראות המעבר.

<עפרי גופר: בהתחלת השנה עלו כמה דברים שצריך לתקן בהוראות המעבר.

איתן כבל: כדי לסבר את האוזן: אנחנו העברנו חוק ותקנות.

איתן כבל: תוך כדי תנועה, גם אמרנו את זה אז, התגלו כל מיני עניינים כאלה ואחרים, שגם אמרנו את זה באותו דיון, שאם כשנצא לדרך יסתבר שיש תיקונים כאלה, אם בחוק או בתקנות, אמרנו להם: חיזרו אלינו ונתקן אותם ונבצע את ההתאמות הנדרשות.

איתן כבל: אכן, בשנה שהם לא עשו כלום, התברר שלמרות שהם לא עשו כלום, יש עניינים שהם מצריכים תיקונים כאלה ואחרים - -

עיסאווי פריג': אם היינו קצת עובדים יותר?

איתן כבל: היה כנראה עוד יותר תיקונים.

איתן כבל: הם באים אלינו עכשיו מבקשים להתאים או לבצע את אותם שינויים, שיתנו להם לעבוד יותר מהר מלא לעשות כלום.

איתן כבל: אז בנסיבות האלה, אנחנו עכשיו מעלים את זה.

איתן כבל: אין כאן איזו תפיסת גג או עכשיו משהו לבוא ולהגיד אותו שבמסגרת זה וזה אנחנו עושים.

איתן כבל: כל הסיפור הוא תיקון או התאמה שתוציא מן הכוח אל הפועל את הדברים.

איתן כבל: כך מעריכים באוצר ובמשרד האנרגיה, שהדברים ייעשו יותר מהר מעכשיו.

עיסאווי פריג': אתה צריך להחליף אותם.

עיסאווי פריג': נתת סיפור דרך שמאפשר הקראה.

איתן כבל: אני פשוט קראתי את מה שהם הביאו לי.

איתן כבל: תודה.

<עפרי גופר: אני מתחילה.

<עפרי גופר: אני אקריא.

<עפרי גופר: בכל פסקה יש לנו חמש פסקאות - -

<איתי עצמון: אני שתסבירי באופן כללי מה הן הוראות המעבר ומה הן מסדירות, ואז מה התיקונים שאתם מציעים.

איתן כבל: בדיוק.

איתן כבל: בבקשה.

<עפרי גופר: אוקי.

<עפרי גופר: אז אולי ניתן את הרקע להוראות המעבר.

איתן כבל: שם ותפקיד לפרוטוקול.

איתן כבל: בפעם הבאה אתה, שאתה דברן מרכזי פה, שב ליד המיקרופון.

איתן כבל: עדי, תחליפו.

<צחי בר ציון: אני מהלשכה המשפטית של משרד האנרגיה, רשות הגז.

<צחי בר ציון: כפי שכולם יודעים, היה פה תיקון מאד מרכזי בשנה שעברה, מי כמוך יודע, ואחת הבעיות המרכזיות בכל החוק שעשינו בזמנו זה שבעצם לא היה תקן, ועשינו רפורמה מאד גדולה תוך כדי תנועה והתגברות על שני תהליכים מכיוון שלא היה תקן, ואז אמרנו שנעשה גם תקופת מעבר כדי שלא ניצור ואקום.

<צחי בר ציון: היה חשוב לכולם לעשות את השינוי של להעביר את כל נושא הבדיקות מהממונה על הבטיחות ברשות הגז הטבעי לאישורים של אישורי תקינות לגופים החיצוניים שזה מכון התקנים והגופים שיקבלו אישורים, ולכן פעלנו בשני טקטים: 1.

<צחי בר ציון: זה טקט מידי כדי לעשות את המעבר הכי מהר שאפשר כשהיה לנו ברור שזו תקופת מעבר עם כל ההשלכות שהיא יוצרת, כדי להגיע כמה שיותר מהר לתקופה שתבוא עלינו לטובה.

איתן כבל: אוקי.

איתן כבל: תהיה יותר זריז מהתהליך.

איתן כבל: דבר.

<צחי בר ציון: יפה.

<צחי בר ציון: תוך כדי תנועה התגלו כמה דברים: קודם כל, כל התיקונים שאנחנו מציעים באים להקל על התהליך ולא להכביד עליו.

<צחי בר ציון: דבר ראשון - אחת מהוראות המעבר היתה כמה זמן בעצם תקפים האישורים שהיו בהסדר הישן ולכן, אנחנו משנים.

<צחי בר ציון: אחד מהם היה שנתנו רק שלוש שנים מיום התקן.

<צחי בר ציון: התקן כבר פורסם - -

<קריאות: - - -

איתן כבל: סליחה, לא הבנתי כלום.

איתן כבל: עדי, את חושבת שהוא יצא מהנתיב?

<עדי חכמון: אני רכזת אנרגיה באגף התקציבים.

<עדי חכמון: פשוט ביקשתם הסבר כללי, ונראה לי שעכשיו, אם אנחנו רוצים להתחיל לרדת לפרטים של התיקון אז בואו נתחיל להקריא ולהסביר.

איתן כבל: לא, לא.

איתן כבל: חברים יקרים, אתם לא שנה ראשונה פה, ודאי לא אתה.

איתן כבל: כל מה שביקשתי זה להגיד בשניים וחצי משפטים, לא מסובך ולא מורכב, בצורה פשוטה אלא אם כן אתה תוך תנועה מסביר לעצמך מה אתה רוצה לומר לי.

<צחי בר ציון: לא, לא.

איתן כבל: אז בא, אדוני יסביר.

<צחי בר ציון: אז כמו שאמרנו, הוראות המעבר, המטרה שלהן היתה להכניס את התהליך.

<צחי בר ציון: הן היו בכמה וכמה מישורים.

<צחי בר ציון: הוראות המעבר מתפרשות על כמה עמודים כי הן מסתכלות על כמה מישורים.

איתן כבל: יפה.

<צחי בר ציון: עכשיו, אני מנסה להתמקד במישורים שנתקן עכשיו.

איתן כבל: אל תרד, רק תסביר מה הליבה.

<צחי בר ציון: היה מישור אחד – זה כמה זמן האישורים הישנים תקפים.

<צחי בר ציון: המישור השני - מי בודק בתקופת המעבר ואיך מצמיחים אותו, ולכמה זמן זה יהיה תקף.

<צחי בר ציון: ומישור אחר היה איך מכניסים את כל התהליך של לעבור מהמצב, מתי מפסיקים את תקופת המעבר ועוברים לתהליך הבא.

<צחי בר ציון: את כל הדברים האלה אנחנו הולכים לתקן עכשיו.

איתן כבל: אתה רואה?

איתן כבל: יפה.

איתן כבל: יוצא טוב.

איתן כבל: יותר מהר מהצו.

<צחי בר ציון: זה בסדר?

<צחי בר ציון: מספיק קצר?

איתן כבל: היית בסדר גמור.

איתן כבל: אם תמשיך כך, גם נצליח לסיים.

איתן כבל: בבקשה גברתי.

<עפרי גופר: אז אני מתחילה עם הפסקה הראשונה – אז קודם כל, "חוק הגז (בטיחות ורישוי), התשמ"ט-1989, בסעיף 8ט"ו" שזה הסעיף של הוראות המעבר.

<עפרי גופר: "(1) (בסעיף קטן (א)(2)(א), במקום "עד תום שלוש שנים מיום קביעת תקן בעניין המיתקן" יבוא "עד יום ח' בתמוז התש"ף (30 ביוני 2020;(" והרעיון של ההוראה הזו, שבעצם מתקנים שכבר לפני כניסת החוק לתוקף כבר הוזרם אליהם גז וגם ניתן אישור - -

איתן כבל: נכון.

איתן כבל: אין צורך להתחיל את הסיפור.

איתן כבל: מה שכבר נכנס לפעולה, צריך להוציא אותו מתוך התהליך של תקופת המעביר.

<עפרי גופר: בדיוק.

<עפרי גופר: עכשיו, הוראת המעבר קבעה - -

עבד אל חכים חאג' יחיא: האריכו בשנתיים כי היה שלוש שנים מיום האישור, זה כבר ב-18.

<צחי בר ציון: אנחנו באים להקל, אנחנו מוספים להם עוד שנה בסך הכל.

עבד אל חכים חאג' יחיא: כי אתם לא מסיימים את התהליך.

איתן כבל: חברים יקרים, אני שמח שלמדתם לדבר בכמה סולמות, כל אחד בנפרד.

איתן כבל: זה לא מתוזמר.

איתן כבל: אני מבקש, כל אחד בתורו ידבר.

<עפרי גופר: אנחנו במצב שיש כבר תקן אבל עוד לא עשו לו את ההתאמה למתקנים קיימים אבל זה משהו שאמור להיות מושלם בקרוב.

<איתי עצמון: יש הערכת זמן?

עבד אל חכים חאג' יחיא: אנחנו מדברים על הקצב.

עבד אל חכים חאג' יחיא: במקום שלוש שנים - -

<עפרי גופר: בדיוק אמרנו שיש הקלה, ולהקל בעצם נתנו עוד שנה מהיום - -

<איתי עצמון: סליחה, יש לכם הערכת זמן מתי יהיה התקן?

<איתי עצמון: התקן יתייחס למתקנים קיימים?

<איתי עצמון: שזו היתה אחת הדרישות המרכזיות של הוועדה כשהיא דנה בהוראות המעבר?

<צחי בר ציון: רק לחדד.

איתן כבל: כן אדוני, שם ותפקיד.

<חיים מלמד: אני סגן מהנדס ראשי ברשות הגז הטבעי.

<חיים מלמד: התקן שפורסם מסלול אירופאי, הוא כן כולל התייחסות למתקנים קיימים ואפשר לבדוק גם מתקנים קיימים לפיו.

<חיים מלמד: המסלול האמריקאי מוכן ופורסם לעיון הציבור ויהיה מאושר כנראה בינואר.

<חיים מלמד: והתקן האחרון שהיה חסר לנו זה מתקני פריקה גם, שיהיה מוכן בינואר וגם כעת פורסם לעיון הציבור.

<חיים מלמד: כלומר, מבחינת תקינה אנחנו סיימנו את התקינה אפשר להגיד, ושוב, מתקן כולל - -

<איתי עצמון: מתקן פריקה, אתה מתכוון לפריקת גט"ד – גז טבעי דחוס?

<חיים מלמד: מתקן פריקה CNG , איפה שהמפעל מחובר לא לרשת אלא ל-CNG, ואני שוב חוזר: זה כולל כבר עכשיו, זה לא סיפורים.

<חיים מלמד: הוא כולל - - - ומאפשר לבדוק מתקנים קיימים שהופעלו בגז טבעי לפני.

<חיים מלמד: תודה.

איתן כבל: עדי חכמון מהאוצר, בבקשה.

<עדי חכמון: התקן הכללי כבר אושר לפני כמה חודשים, וזה בעיקר נוגע למתקנים חדשים, וכמו שחיים אמר, לחלק מהמתקנים הקיימים.

<עדי חכמון: הוראת המעבר שאנחנו מדברים עליה עוסקת תוך כמה זמן המתקנים הקיימים צריכים להתאים את עצמם לתקן.

<עדי חכמון: ומאחר והתעכבנו בתקן, אנחנו רוצים לתת להם עוד ארכה של זמן להתאים את עצמם.

<עדי חכמון: זה מה שעושים כאן, ולכן אנחנו באים לקראת המפעלים כדי לעזור להם.

<עדי חכמון: לא רוצים שהם - -

איתן כבל: זה היה יותר פשוט אם הייתם עומדים בזמן.

איתן כבל: תודה.

איתן כבל: "ובעת ההיא המשכיל יידום".

<עפרי גופר: אני ממשיכה לפסקה (2)?

איתן כבל: כן.

<עפרי גופר: "(2) בסעיף קטן (ב) - (א) האמור בו יסומן "(1)", ובו, במקום "בתקופה של שנה מיום התחילה יחולו הוראות סעיף 8י" יבוא "הוראות סעיף 8י יחולו לעניין מיתקן כאמור בפסקה (2)(א) או (ב), בתקופות האמורות בה, והכל"; שזה משולב.

איתן כבל: שזה אומר?

<עפרי גופר: זהו, להמשיך להקריא גם את (ב), כי זה ביחד?

איתן כבל: אם את חושבת שזה נדרש ברצף.

<עפרי גופר: אני אסביר הכל ביחד: "(ב) אחרי פסקה (1) יבוא: "(2) (א) לעניין מיתקן כאמור בסעיף קטן (ד)(2) – בתקופה של חצי שנה מתום התקופה כאמור באותו סעיף קטן; (ב) לעניין מיתקן כאמור סעיף קטן (ד)(3) – בתקופה של חצי שנה מתום התקופה כאמור באותו סעיף קטן.

<עפרי גופר: ";" אי אפשר להבין מזה כלום, אני מיד אסביר את העניין: בעיקרון, במקרים שיש דיווח שיש סכנה - -

איתן כבל: לא, לפני כן: למה הבאתם את התיקון הזה?

<עדי חכמון: גם בגלל ה - - -

איתן כבל: אתם נדרשים לתקן - -

<עדי חכמון: להתאים את לוחות הזמנים.

<עדי חכמון: מלכתחילה לא - - -

איתן כבל: ברור, ברור.

עיסאווי פריג': אבל היה שנה ועכשיו חצי שנה, לא?

<עפרי גופר: אנחנו מדברים עכשיו בתוך הוראות המעבר על הסוגיה של מה קורה כשצריך לעשות איזו שהיא בדיקת בטיחות, ומי יכול לבצע אותה.

<איתי עצמון: "בדיקת בטיחות" זה לפי הוראת המנהל?

<עפרי גופר: כן, לפי הוראת המנהל כשיש איזה שהוא דיווח.

<צחי בר ציון: לא, מה קורה כשמודיעים לממונה - -

איתן כבל: אני מציע שתחליטו ביניכם מה כן.

איתן כבל: הוא אומר מנהל, אתה אומר לא...

איתן כבל: בסוף מה יגיד זה שבא לבקש את הבקשה?

<עפרי גופר: כן, שיש דיווח למנהל לעניין סכנה לבטיחות הציבור – בעיקרון, הגוף שבדק את המתקן, הוא לא זה שיכול לבצע את הבדיקה הזאת, ובהוראות המעבר עשו לזה החרגות.

<עפרי גופר: וההחרגות האלה, כשכתבו את החוק בשנה שעברה, הרעיון היה לתת איזה שהוא זנב שאחרי שמסתיימת תקופת המעבר, יש עוד חצי שנה עד שכולם בעצם מתעשתים על המצב החדש, לאפשר עוד שהבדיקה כן תהיה שם על ידי מכון התקנים גם אם הוא היה גוף הבודק, ובצו והוארכה תקופת המעבר בחצי שנה נוספת.

<עפרי גופר: החוק לא התאים את הסעיף לתקופת המעבר, לצו הזה.

<עפרי גופר: מתאימים את זה לתקופת המעבר, שזה יהיה חצי שנה אחרי תום תקופת המעבר - -

איתן כבל: שיהיה לו עוד את החצי שנה.

<עפרי גופר: בדיוק.

איתן כבל: האמת היא שלא עושים להם שום טובה.

איתן כבל: הם לא עמדו בלוחות הזמנים עם המדינה, אז - -

עבד אל חכים חאג' יחיא: לא צריכים להשאיר אותם בלי כלום.

איתן כבל: בדיוק.

איתן כבל: הלקוחות לא יכולים להישאר בלי כלום.

איתן כבל: לכן, הם עושים התאמות הנובעות מאי עמידת המדינה בלוחות הזמנים.

עבד אל חכים חאג' יחיא: זה מה שאמרתי בהתחלה, שהיה שלוש שנים והפך להיות חמש ועכשיו גם מאריכים עוד.

עבד אל חכים חאג' יחיא: המגמה ברורה.

איתן כבל: נכון, צודק.

איתן כבל: הלאה.

<עפרי גופר: סעיף (3) הוא ממש תיקון טכני ברמת הגהה: "(3) בסעיף קטן (ג)(3), בכל מקום, במקום "מכון התקנים" יבוא – "הגורמים המנויים בפסקה (1)" ובמקום "וגוף בודק כאמור" יבוא "וגוף בודק כאמור ברישה לפסקה זו"; בסעיף (ג) מדברים על איזה גופים יוכלו בתקופת המעבר לבצע את הבדיקות, ויש שם את פסקה (1) ופסקה (2).

<עפרי גופר: בפסקה (1) כתוב גם מכון התקנים וגם עוד גוף בודק - -

<איתי עצמון: שפועל במדינה אחרת.

<עפרי גופר: בדיוק.

<עפרי גופר: ובפסקה (2) יש גופים שהסמיך השר.

<עפרי גופר: בהמשך, בפסקה (3) שהיא בעצם התוכן של הפסקה, התייחסו רק למכון התקנים ולגופים שמינה השר, ופשוט הושמטה התייחסות לשאר הגופים.

<עפרי גופר: לא התכוונו, אמרנו על הדרך שנסדיר אתה עניין הזה.

איתן כבל: תודה.

איתן כבל: הלאה.

איתן כבל: "(4) בסעיף קטן (ד) – פסקה (1) – תימחק;"

איתן כבל: למה?

<עפרי גופר: זהו, זאת תקופת המעבר של תחנות תדלוק.

איתן כבל: עדי, שימי לך בסוגריים – היא אמרה "תחנות תדלוק" אז שכחתי לשאול את שאול או מי מכם יודע איפה עומד הבג"ץ של תחנות הדלק לגבי - - -

<עדי חכמון: אנחנו ביום חמישי בבג"ץ, בדיון.

איתן כבל: על הדלקן האוניברסאלי שכבר העברנו אותו פה, ואז הם מצאו שאיזה צ'יפ בארצות-הברית, מישהו פרץ אותו.

איתן כבל: בקיצור, הם מנסים להתחמק מהתהליך החשוב הזה.

איתן כבל: חברות הדלק מנסות להתחמק.

<עדי חכמון: הכוונה היא להעביר את התחרות.

איתן כבל: ברור כשמש.

איתן כבל: הם כל הזמן עסוקים בתחרות באוצר.

איתן כבל: הרבה שנים.

איתן כבל: אני אומר את זה עם חיוך לפרוטוקול כדי שהחיוך ירשם.

איתן כבל: בבקשה.

<עפרי גופר: אז היום, הוראת המעבר לגבי תחנות תדלוק בחוק בנויה ככה שהיא מסתיימת לפי מועד שהשר קובע לאחר שהוסמך גוף בודק, בהתאם למועד שהוסמך גוף בודק.

<איתי עצמון: גוף בודק ראשון.

<עפרי גופר: גוף בודק ראשון.

<עפרי גופר: היום קיים תקן לעניין הזה אבל במצב הזה אנחנו לנצח נישאר בהוראת המעבר כי לגופים אין אינטרס לעבור את ההסמכה, ובעצם לא יהיה לנו גוף בודק ראשון - -

<קריאות: לא הבנו.

<קריאות: צריך להסביר את זה.

איתן כבל: לא הבנתי.

<עדי חכמון: כרגע יש אפשרות לשר האנרגיה, כפי שהוועדה אישרה, להסמיך בודקים זמניים.

<עדי חכמון: כרגע שר האנרגיה יכול להסמיך בודקים זמניים, ויש כמה מגבלות שהם צריכים - -

איתן כבל: אנחנו אישרנו את זה פה, בוועדה.

איתן כבל: אני זוכר את זה כאילו זה היה רק אתמול.

<עדי חכמון: - - ובעצם מה שקורה, בגלל שהוראת המעבר מסתיימת ברגע שמוסמכים בודקים מוסמכים לפי הרשות להסמכת מעבדות בהליך הארוך יותר, נוצר מצב שאותם בודקים לא רוצים לגשת לרשות להסמכת מעבדות ולעבור את ההליך הארוך, הם מעדיפים להיות בודקים זמניים ולכן, לעולם לא תסתיים תקופת המעבר כי הם יודעים שתקופת המעבר תסתיים רק ברגע שהם יקבלו את ההסמכה הארוכה יותר.

<עדי חכמון: - -

איתן כבל: מוכר מעוד עניינים אחרים.

<לאה ורון: אבל למה הם מעדיפים להיות בודקים זמניים אני לא מבינה?

<צחי בר ציון: הם לא צריכים להקים סניף בישראל, הדרישות שלהם הרבה יותר קלות.

<יערה למברגר: - - -

איתן כבל: העניין ברור הגברת למברגר.

איתן כבל: תודה.

<עפרי גופר: אז בעצם אנחנו מצמידים את תקופת המעבר לתקופת המעבר של יתר המתקנים.

<עפרי גופר: אני אקריא - -

<איתי עצמון: אני רוצה לשאול לגבי התיקון שאתם מציעים בסעיף קטן (ד) – היום הוראות המעבר מתייחסות לשלושה סוגים של מתקנים: מתקן שמשמש בתחנת תדלוק, מתקן לפריקת גז טבעי דחוס, וכל ייתר מתקני הגז לצריכה.

<איתי עצמון: עכשיו, לפי התיקון שאתם מציעים, תהיה לנו חלוקה רק לגבי שני סוגים של מתקנים.

<איתי עצמון: כלומר, המתקנים שמשמשים להפעלת תחנת תדלוק עוברים לתקופה שחלה על כל שאר המתקנים.

<איתי עצמון: השאלה – לפי הרציונל שעכשיו את הסברת, האם אותו רציונל לא רלוונטי גם לגבי המתקנים לפריקת גז טבעי דחוס?

<איתי עצמון: כלומר, גם כאן התקופה תלויה במועד שקבע השר בצו בהתאם למועד שבו הוסמך גוף בודק ראשון.

<איתי עצמון: אם אנחנו שומעים עכשיו שהתקן יושלם בקרוב, השאלה אם לא צריך להתאים גם את התקופה שכתובה כאן להסדר שאתם מציעים לגבי יתר המתקנים?

<צחי בר ציון: יש צדק במה שאתה אומר - -

איתן כבל: אלא ש...?

<צחי בר ציון: לא, לא, אני מסביר למה לא עשינו את זה והוא צודק, וצריך לעשות את זה.

<צחי בר ציון: כשאנחנו הצענו את התיקון הזה, זה היה לפני מספר חודשים, לא ידענו שהתקן יהיה כל כך מהר.

<צחי בר ציון: מכיוון שהופתענו לטובה והתקן עבר כל כך מהר, הוא צודק וצריך גם להתאים את זה ככה כדי שהמעגל - - - ייפתר גם על ה-CNG.

<עדי חכמון: איתי, אפשר להצמיד את זה לתקן?

<עדי חכמון: להגיד שמתי שהתקן יפורסם, ואז מספר חודשים מאז שהתקן יפורסם?

<איתי עצמון: אני חושב שהמודל שהוועדה בזמנו אישרה כאן בחוק הוא בקביעה של השר בצו.

<יערה למברגר: בגלל שזה פופולרי, רצינו שתהיה פה ודאות ורצינו שיהיה פרסום ברשומות.

<איתי עצמון: שהשר יקבע את זה בצו.

<איתי עצמון: אפשר להגיד שהצו ייקבע בהתאם למועד - -

<צחי בר ציון: נראה לי שאולי הפתרון הנכון זה לשלב את שתי ההצעות: זה לקבוע מועד שאנחנו נאריך אותו עכשיו, ולהגיד שהשר, באישור ועדת הכלכלה כמובן, יכול לקבוע מועד אחר.

איתן כבל: יש לי הצעה, איתי: אני חושב שאנחנו נאשר עקרונית את העניין ואתם תמצאו את הניסוח הנכון.

איתן כבל: אני לא רוצה שאנחנו ככה.

איתן כבל: ..

<איתי עצמון: אין בעיה.

איתן כבל: אני לוקח את מה שאתה אומר ואני אומר:

איתן כבל: אנחנו לא נדייק - -

<עדי חכמון: אתה לא מצביע על זה עדין?

<לאה ורון: את לא מצביעה ממילא.

איתן כבל: היא רק מברר את העניין.

איתן כבל: עדי, יכולנו לסיים.

איתן כבל: העלה היועץ שלנו, איתי, נקודה חשובה.

איתן כבל: יפה.

איתן כבל: אמרתם יפה, כל הכבוד, את מה שאתם אמורים לעשות ממילא הוא אמר.

איתן כבל: אז לגופו של עניין, מה שאני מנסה לומר: אני רוצה שנמצא עכשיו את האמירה המדויקת.

איתן כבל: דהיינו, יכול להיות שהדרך לשלב את הדברים היא שמישהו יחשוב על רעיון כשנצא מכאן.

איתן כבל: לכן, מה שאני אומר, ברמת העיקרון אנחנו נקבע שהתקנו החדשות, צריך למצוא את הדרך איך לשלב אותן.

איתן כבל: תמצאו את הניסוח המדויק, זה הכל.

<איתי עצמון: אבל מעבר לשאלה של הניסוח יש שאלה עקרונית: אם מדובר על לקבוע מועד לעניין מתקן לפריקת גז טבעי דחוס בתקופה שמיום 1 במרס 2016 ועד למועד – הצעתם פה לקבוע מועד מסוים.

<איתי עצמון: מהו אותו מועד שאתם מבקשים, שסביר בעיניכם?

<קריאה: אתה מתכוון למה שהוספנו - -

<איתי עצמון: לא, אני מדבר כרגע על פסקה (2).

<איתי עצמון: אתם אמרתם שאתם מציעים לקבוע מועד, אז אנחנו צריכים לדעת מה המועד.

<צחי בר ציון: יש לי מחשבה למועד אבל אני כן חושב שההצעה שאתה הצעת היא נכונה.

<צחי בר ציון: אנחנו נתכנס בינינו ואנחנו נעביר לכם נוסח.

<לאה ורון: אז הוועדה לא תוכל לאשר את הסעיפים האלה.

<צחי בר ציון: אני יכול להגיד את המועד אבל לא תיאמתי פה עם אנשים.

<לאה ורון: אני מציעה בכל זאת שתצביע על המועד שהם יציעו, והם אם ירצו שיבקשו – אין לנו זמן.

<יערה למברגר: - - -

איתן כבל: חברים, סליחה לאה ואיתי, זה לא רק שאלה שאני רוצה לגמור את זה.

איתן כבל: ישנם נושאים רבים.

איתן כבל: אנחנו כל כך עמוסים, שאם יש משהו שאנחנו יכולים לסיים אותו והוא עניין טכני, אני מעדיף שנצביע ונעשה על זה רביזיה שהיא דקה, רק לעשות את ההתאמות מאשר לעשות יום לימודים ארוך ועוד דיון.

<לאה ורון: מה שהציעה עורכת הדין יערה למברגר, שהוועדה תמשיך בסעיפים - -

איתן כבל: זה הבנתי.

איתן כבל: אני רק מנסה להסביר לכם את הרצון שלי להתקדם.

<אייל גור: אדוני, אני מבקש את רשות הדיבור.

איתן כבל: בבקשה אדוני.

<אייל גור: אני עורך דין מטעם "סופרגז טבעי", החברה שמקימה מתקני פריקת גז טבעי דחוס.

<אייל גור: כפי שאמר המנכ"ל, חלק נכבד מהמפעלים שהצליחו לעבור לגז טבעי זה בזכות הטכנולוגיה הזאת, שלא תלויה ברשת החלוקה והיא משמשת אותם באופן זמני - -

איתן כבל: אני שואל אותך שאלה, זה לסעיף?

<אייל גור: אני אומר ככה: אני חושב שבלי להיכנס לניסוח, צריך להיות עיקרון שמקובל על כולנו, שלא נמצא את עצמנו - זה נכון גם לרכיבים אחרים שנחשבים מתקני גז טבעי לצריכה, בוודאי מתקני פריקת גז טבעי דחוס, שלא נמצא את עצמנו במצב שאין גופים בודקים.

<אייל גור: עכשיו, אם אני מבין נכון, כל זמן שאין תקן מאושר, אי אפשר לתת הסכמה של קבע.

<אייל גור: כיוון שלתחנות תדלוק ולשאר המתקנים יש כבר תקן מאושר, אפשר לתת הסמכות של קבע.

<אייל גור: מה ששמענו, שהתקן למתקני פריקה הוא בתהליך אישור, הוא עדין לא אושר, קשה לקבוע ולדעת מראש מתי בדיוק הוא יאושר.

<אייל גור: אם ייקבע מועד קשיח של תום תקופת המעבר ועדין לא יהיה מספיק זמן, תקן סופי מאושר בתוקף, אנחנו נמצא את עצמנו בלי גופים בודקים.

<אייל גור: לכן, אני מציע שלא ניקח את הסיכון הזה, נישאר עם הסעיף בניסוחו הנוכחי, ואם יהיה תקן מאושר אז אם תהיה בעיה, נפתור אותה.

<אייל גור: יכול להיות מאד שלא תהיה בעיה כי ממילא יהיו גופים - -

איתן כבל: העניין ברור.

איתן כבל: איתי.

<איתי עצמון: אני אגיד לך מה הבעיה בלהישאר בנוסח הנוכחי: אותו רציונל ששמענו כאן מנציגי הממשלה, שברגע שמתנים את המועד במועד שבו הוסמך גוף בודק ראשון, אנחנו שומעים שפשוט לא מוגשות בקשות בגלל הנוסח הזה אז אנחנו נישאר לעד בתקופת המעבר.

<איתי עצמון: מה שאפשר לעשות, אם אתה מדבר על השלמת הליך העבודה של התקן, אפשר לקבוע שהשר יוכל לקבוע את המועד בצו בהתאם למועד אישור התקן.

<איתי עצמון: את זה אפשר לעשות.

<איתי עצמון: לא להתנות את המועד של סיום התקופה במועד של הסמכת גוף בודק ראשון.

<אייל גור: לא שמענו, ואולי נשמע, האם יש גופים שכבר נמצאים בתהליך להסמכה לנושאים האחרים.

<אייל גור: הם לא בהכרח מפרידים בין השניים אבל יכול להיות שאי אפשר לתת להם הסמכה למתקני פריקה משום שאין עדין תקן.

<אייל גור: יכול להיות שאפשר למצוא ניסוח שמונע את הקושי שעליו אני מצביע, אני רק מבקש שיהיה ברור לנציג הממשלה שצריך להקפיד על זה ולשתף אותנו בניסוח כדי שנוכל לוודא שאין בעיה.

איתן כבל: תודה.

<נתנאל היימן: אני מהתאחדות התעשיינים.

<נתנאל היימן: מעבר להחלה של תקן הפריקה, גם התקן הפנים-מפעלי, אותו תקן שבוצע יחד עם רשות הגז, גם התקן הזה עדין לא עובד בשטח, וגם לזה צריך לתת התייחסות בסעיף הזה.

<נתנאל היימן: התקן שהיללו אותו פה?

<נתנאל היימן: עוד לא עובד בשטח.

איתן כבל: כן, בסדר.

איתן כבל: גברתי.

<אתי פלר: אני מנכ"ל הרשות הלאומית להסמכת מעבדות.

<אתי פלר: אני חושבת שכדאי להתייחס לתאריך שהובא כאן.

<אתי פלר: ברגע שתקן מפורסם רשמית, לתת חצי שנה מיום פרסום התקן.

איתן כבל: אוקי.

איתן כבל: מלמד, בבקשה.

<חיים מלמד: אני רוצה להגיב לגבי מועדים של תקנים: אני מכהן גם כיו"ר אותה ועדת תקן לפריקה.

<חיים מלמד: בוודאות 101% שהתקן יהיה מוכן בינואר ומאושר.

<חיים מלמד: היום הוא פורסם לעיון הציבור, אמרתי.

<חיים מלמד: אותו דבר עם התקן 6464.

איתן כבל: אוקי.

איתן כבל: עדי, יש לי שאלה, ואני אומר את זה לגברת למברגר גם כן: האם יש לכם, מעבר למה שהונח – נו באמת, מה אתם עושים?

איתן כבל: קחו את הראש שלי, תכדררו בו.

איתן כבל: אני אוריד אותו פה, תשחקו פה כדורגל.

איתן כבל: אני בא לפה, רוצה לראות דברים גמורים, מסודרים, אני יוצא מגדרי כדי לקדם את הדברים האלה כי אני רוצה לסיים.

איתן כבל: לא כי אני רוצה לסיים אלא כי אנחנו צריכים להתפנות, יש לנו כל כך הרבה דברים לעשות שאתם הנחתם לפתחנו ורוצים לעשות אותם הכי טוב.

איתן כבל: אז מה יש לי למהר עכשיו?

איתן כבל: מה אני נותן לכם להרעיש לי פה בראש?

איתן כבל: תלכו למשרד, תשבו, תביאו הצעה אחרת.

<לאה ורון: בדיוק.

<לאה ורון: 8ט"ו(ד)(2).

איתן כבל: הלאה.

איתן כבל: מה אני עכשיו יוצא מגדרי כדי לסיים את זה, כדי שיהיה לכם נושאים אחרים שנוכל לדון בהם?

איתן כבל: הרי זה טכני.

איתן כבל: כל הדיון עכשיו הוא טכני, הוא לא מעבר.

איתן כבל: זה לא עכשיו איזו המצאה יוצאת דופן.

איתן כבל: היה צריך להיות דיון 10 דקות.

איתן כבל: להסביר מי בעד, מי נגד, תודה רבה, הולכים.

איתן כבל: חבר'ה, נו באמת.

איתן כבל: פעם אחת תבואו אלינו שנוכל להתקדם כמו שצריך.

איתן כבל: זה מאכזב.

איתן כבל: הלאה.

<עפרי גופר: אני רק אסיים להקריא את הסעיף שהתחלנו קודם על הוראות מעבר של תחנות תדלוק, למרות שאמרנו שנביא לזה - -

איתן כבל: אתם תתנו את זה בנפרד.

<עפרי גופר: בסדר.

<לאה ורון: לא, אין טעם לבזבז את זמנה של הוועדה.

<עפרי גופר: בסדר, אני עוברת לסעיף (5) שבו אין שינוי.

<עפרי גופר: "(5) אחרי סעיף קטן (ד) יבוא: "(ד1) על אף האמור בסעיף קטן (ג), החל גורם מהגורמים המנויים בפסקה (1) של אותו סעיף קטן או גוף בודק שניתן לו אישור ללפי הוראות פסקה (2) של אותו סעיף קטן, בבדיקת מיתקן גז טבעי לצריכה במהלך התקופה האמורה בסעיף קטן (ד)(2) או (3), לפי העניין, יחולו הוראות אלה: הגורם שהחל בבדיקה יהיה רשאי, לבקשת מבקש האישור, להשלים את הליך הבדיקה לגבי אותו מיתקן, בהתאם להוראות סעיף קטן (ג)(3) ו-(4), גם לאחר תום התקופה הקבועה בסעיף קטן (ד) לגבי אותו מיתקן, ובלבד שאותו גורם ביצע בדיקה מקדימה במיתקן כאמור בסעיף 8ד(ו) והשיב לפניית מבקש האישור כאמור באותו סעיף, עד תום התקופה האמורה; אישור תקינות למיתקן לפי הוראות סעיף קטן זה יכול שיינתן עד תום חצי שנה מתום התקופה קבועה בסעיף קטן (ד) לגבי אותו מיתקן, לכל המאוחר; בפסקה זו, "אישור תקינות" – למעט אישור תקינות זמני.

<עפרי גופר: " הכוונה בכל הסעיף הזה שהיום, גורם זמני שהחל בבדיקה, אם הסתיימה תקופת המעבר הוא לא יכול להשלים את הבדיקה וזה יכול להביא לבזבוז זמן ומשאבים.

<עפרי גופר: קבענו באיזה תנאים הוא כן יוכל להמשיך את הבדיקה גם אחרי תקופת המעבר, שאנחנו גם מגבילים את זה לחצי שנה ואנחנו גם רוצים לוודא - -

איתן כבל: זה מה שהתייחסת בין היתר, נכון?

<אייל גור: נכון, ולי יש את אותה בעיה.

<עדי גואטה קורן: זה גם חשוב שזה בקשת מבקש האישור.

<עפרי גופר: בדיוק.

<עפרי גופר: תנאי ראשון שזה יהיה קודם כל מבקש האישור, הוא זה שביקש את הדבר הזה.

<איתי עצמון: כפי שעשינו באותו סעיף עם אותם גורמים שהחלו בבדיקה לפני שנה ויותר.

<עפרי גופר: כן.

<עפרי גופר: דבר שני, בודקים שבאמת הוא התחיל לבדוק אותו ושלא סתם הוגש איזה שהוא מסמך, שבאמת כבר התבצעה בדיקה ראשונית.

<עפרי גופר: אנחנו מגבילים את זה אחר כך גם רק לחצי שנה של אישור קבוע ולא זמני.

<אתי פלר: אבל הוא לא יכול - - -

איתן כבל: אם גברתי רוצה לומר משהו, שתבקש רשות.

איתן כבל: אם היא רוצה לשוחח עם עצמה, אין לי בעיה רק שלא תפריע לנו.

<איתי עצמון: אני רוצה להעיר לגבי סעיף קטן (ד1), כפי שהקראת אותו: אתם מפנים לסעיף 8ד(ו), שלפיו תגובת הגוף הבודק כוללת את פירוט הדרישות לפי התקן, אבל התקן כאן הוא לא רלוונטי.

<איתי עצמון: זו בדיקה שנערכת לפי דרישות התוספת הרביעית, אז יהיה צריך לחדד את הנקודה הזאת.

<צחי בר ציון: אתה צודק.

<צחי בר ציון: הרעיון הוא שבמקום תקן זו התוספת הרביעית.

<איתי עצמון: כן, אז יהיה צריך להוסיף את זה.

<איתי עצמון: שאלה נוספת – אני לרגע חוזר לנושא של תקופות המעבר: הוועדה אישרה בחודש מאי האחרון צו להארכת התקופה, ואישרה הארכה עד ה-1.12.2016.

<איתי עצמון: השאלה שלי כרגע, מכיוון שאתם לא מציעים לתיקון - -

<עפרי גופר: מציעים.

<איתי עצמון: לא, אז אני שואל: אתם הולכים לעמוד בתאריך הזה או שאתם מציעים הערכה?

<קריאות: - - -

איתן כבל: זה בין היתר שהם עוד לא התארגנו.

עיסאווי פריג': בחוק ההסדרים הבא תביאו את ההארכה?

<צחי בר ציון: אני מציע שנציג את השינויים שאנחנו רוצים לעשות - -

איתן כבל: לא, זה לא מעניין אותי.

<לאה ורון: אף אחד מהגורמים פה לא ראה את זה.

איתן כבל: לא ראינו את זה וזה גם לא מעניין אותי.

איתן כבל: אנחנו דנים במה שמונח לפנינו.

איתן כבל: ואני אומר לכם: תראו, אנחנו עכשיו פה נתנו לזה זמן, ולא שיש לי בעיה לסיים לפני הזמן אבל זה סתם.

איתן כבל: זה לשרוף זמן.

איתן כבל: כן, גברתי.

<אתי פלר: אני מנכ"ל הרשות הלאומית להסמכת מעבדות.

<אתי פלר: תודה אדוני היושב ראש.

<אתי פלר: אני רק רוצה להגיד שאני לא בטוחה שאישור תקינות למעט אישור תקינות זמני.

<אתי פלר: הרי מי שבא לבדוק לא יודע מראש אם הוא יוכל לתת אישור תקינות או יידרש לתת אישור תקינות זמני עד להשלמת הפעולות המתקנות של אותו מתקן.

<אתי פלר: ולכן, אני לא משוכנעת שלמעט אישור תקינות זמני זה נכון.

<צחי בר ציון: אני אענה: המטרה פה היא לאפשר למי שכבר בסוף התהליך.

<צחי בר ציון: אנחנו צריכים להבין באיזה רציונל אנחנו נמצאים.

<צחי בר ציון: אנחנו נמצאים על גוף שנמצא כבר בסוף התהליך, שהוא כבר בודק מתקן.

<צחי בר ציון: אם הוא כבר בתהליך כזה, הוא לא אמור להיות בשלב של אישור זמני, הוא אמור לסיים.

<צחי בר ציון: אם הם נמצאים באיזה תהליך ארוך אז שיעברו למסלול החדש.

<צחי בר ציון: כל המטרה שלנו היא לאפשר עוד איזה "באלק" ביניים.

<צחי בר ציון: לא מטרה לעקוף את התהליך.

איתן כבל: ברור.

<אייל גור: אני חושב שאם הסעיף הזה ינוסח כפי שהוא, על התנאים שבו, ייווצר קושי שהוועדה ממש לא התכוונה להביא אליו.

<אייל גור: במילה אחת - זה מכביד על המפעלים, זה ממש לא מקל עליהם.

איתן כבל: התייחסות.

<איתי עצמון: אתה מדבר על סעיף קטן (ד1)?

<עפרי גופר: נשמח לשמוע למה.

<אייל גור: כן.

<אייל גור: זה יוצר מצב שבו מפעל שהתחיל לעבוד עם גוף בודד שקיבל הסמכה.

<אייל גור: עכשיו, ההסמכה הזאת היא הסמכה טובה, היא לא הסמכה רעה - -

<איתי עצמון: האישור.

<איתי עצמון: אתה מתכוון לזה שקיבל אישור ממשרד האנרגיה?

<אייל גור: לא.

<אייל גור: מפעל שנמצא בתהליך של קבלת אישור תקינות מגוף בודד שהוסמך בתקופת המעבר.

<צחי בר ציון: הוא לא הוסמך, הוא קיבל אישור.

<צחי בר ציון: צריך מאד לדייק במילים, זה בדיוק העניין כי הוא לא הוסמך.

<צחי בר ציון: זו בדיוק המהות.

<אייל גור: אין לי בעיה, צחי ידידי, קיבל אישור לשמש - -

איתן כבל: השאלה אם התיקון הזה פותר לו את הבעיה או לא.

<אייל גור: לא, הוא לא פותר את הבעיה.

<אייל גור: הוא מכריח אותו לעבור לגוף בודק אחר שהוסמך על ידי הרשות להסמכת - - - באישור ממונה על התקינה.

<אייל גור: עכשיו, התהליך הזה יכול להיות יקר, הוא יכול להיות מורכב.

<אייל גור: הוא כולל שלב של בדיקת התכנית ההנדסית, אתם עיגנתם את זה בתקנות, ואחר כך בדיקה של המתקן בפועל - -

איתן כבל: תודה.

<אייל גור: - - למה ליצור מצב שבו - - -

איתן כבל: תודה, ברור.

איתן כבל: צחי בבקשה.

<צחי בר ציון: אני אענה: שוב, צריך כל הזמן להבין - - -

<עדי חכמון: לא הבנתי מה בדרישות הבעיה?

<אייל גור: הבעיה היא שאם הוא נמצא בתהליך של אישור תכנית הנדסית, אתם לא מאפשרים לו להמשיך, אתם מכריחים אותו לעבור.

<אייל גור: אם כמו שאמרה גברת פלר, הוא יכול לקבל אישור תקינות זמני אבל הוא צריך כמה תיקונים בשביל לקבל סופי, ההצעה לא מאפשרת לו.

<אייל גור: אם עברה חצי שנה מאיזו שהיא סיבה, ההצעה לא מאפשרת לו.

<אייל גור: אם מכניסים מפעלים למצב שבו הם יסתמכו על החוק הקיים, התחילו תהליך בדיקה, שלמו כסף לגוף בודק שקיבל אישור כדין.

<אייל גור: ההנחה היא שהוא יודע לבדוק, ומכריחים אותם מסיבה שלא ברורה לנו לעבור לגוף אחר.

<עדי חכמון: - - -

<אייל גור: אני חושב שצריך להוריד אותם, צריך להיות הרבה יותר ליברלים.

<אייל גור: אני גם חושב שבלי שהכנסת תאשר הארכה של תקופת המעבר עצמה מכיוון שאין עדין גופים שקיבלו הסמכת קבע, אנחנו נמצא את עצמנו ב-1 בדצמבר בלי גופים בודקים בכלל, למעט מכון התקנים.

<אייל גור: זאת אומרת, מי שירצה להתחיל תהליך, לא יהיה לו למי לפנות למעט מכון התקנים, וגם זה בעייתי.

<אייל גור: לא רצינו להיות במצב שבו יש - - -

איתן כבל: צחי.

<צחי בר ציון: אני אענה: כל הזמן צריך לזכור באיזו נקודה – פשוט יש פה המון תקופות וזה קצת מבלבל, וצריך להבין באיזו תקופת זמן אנחנו נמצאים.

<צחי בר ציון: צריך להבין: מה שאנחנו עושים, אנחנו מקלים ולא מכבידים, ואני אסביר את זה: הנוסח הקיים היום יוצר חיתוך חד שברגע שמסתיימת תקופת המעבר, כל התהליך שאתה נמצא באמצע ולא סיימת מתאדה, ואת זה אנחנו פותרים.

<צחי בר ציון: למרות מה שמציירים פה, זו הקלה ולא הכבדה.

<צחי בר ציון: אנחנו אומרים שלמרות שהחוק אמר שיש סיום, אנחנו נותנים לך עוד אפשרות לסיים את התהליך אבל שוב, אני מדגיש, מדובר על לסיים תהליך ולא להתחיל תהליך חדש.

<צחי בר ציון: אם היום אתה מתחיל תהליך חדש, תתחיל אותו לפי התקן.

<צחי בר ציון: זה הכל.

איתן כבל: צחי אני מקבל את זה.

<עדי חכמון: אבל אני בכל זאת מציעה שמאחר ואנחנו מבינים שהיום זה לא יסתיים ונצטרך לחזור אליכם, הממשלה תיקח את זה וננסה לראות אם יש דברים שאנחנו חושבים שאפשר להקל יותר.

<עדי חכמון: אני לא מבטיחה אבל - -

איתן כבל: העניין ברור.

עיסאווי פריג': סעיפים 4 ו-5 זה בדיון הבא.

<צחי בר ציון: עדיף לא להצביע כי - - -

איתן כבל: אתם יכולים לבקש מאתנו עוד כמה תאריכים כדי שאולי באמצע תגלו עוד דברים.

<לאה ורון: מה שאתם מבקשים זה שהוועדה לא תצביע על אף סעיף מהתיקון?

<איתי עצמון: פסקאות 1-3, אני חושב שלגביהן לא היו שינויים.

<עפרי גופר: היו, אבל אני כן יכולה להגיד שבפסקה 3 - -

איתן כבל: חבר'ה, אנחנו לא מצביעים, אל תבלבלו לי את המוח.

איתן כבל: אני לא אתחיל עכשיו צעד תמני, אחד לפנים, שניים אחור.

איתן כבל: לצערי, אני אומר את זה בצורה ברורה, אנחנו לא מצביעים.

איתן כבל: הוועדה עשתה כל מאמץ להריץ את התהליך הכי מהר ואתם פישלתם.

איתן כבל: מנקודת המבט שלי אתם פישלתם, וזה מצריך ממני עוד דיון על הקשקוש הזה, שהוא עניין טכני לחלוטין, ואני צריך עכשיו למצוא את הזמן בתוך כל הימים והשעות כדי להביא את העניין הזה.

איתן כבל: אני אומר לכם: אם הדיון הבא לא תביאו אותו דבר דבור על אופניו, תשוחחו ביניכם ולא תפגשו רק פה אלא גם תעשו את הדברים מבעוד מועד, אני אומר לכם שלא אאשר לכם את זה.

איתן כבל: אני אומר את זה מבעוד מועד – אני לא אאשר.

איתן כבל: שאחר כך תגידו: אתם אשמים, וזה.

איתן כבל: אתם לא תאיימו עלי עם הסיפור הזה שזה דופק את האזרח.

איתן כבל: אם אתם לא יודעים לעשות את העבודה שלכם אז אנחנו נגיד את הדברים בצורה ברורה.

איתן כבל: אני לא פה אחד שמשחקים בו.

איתן כבל: אנחנו יוצאים מגדרנו לעמוד בלוחות הזמנים.

איתן כבל: מנהלת הוועדה פה עושה שמיניות, באמת, תרגילים לולייניים כי יש לנו לשכה משפטית, כל יועץ משפטי יש לו נושא אחר, כל אחד צריך להתכונן, להתארגן.

איתן כבל: זה הכל.

איתן כבל: לכן, אני מבקש.

איתן כבל: הפעם הזו זו רק בקשה, פעם הבאה זו תהיה ממש תלונה חריפה.

איתן כבל: תודה רבה.

איתן כבל: הישיבה נעולה.